6.

Įterpiami šie straipsniai: „8b straipsnis 1. Siekiant padidinti jų energijos vartojimo efektyvumą, transporto priemonės arba transporto priemonių junginiai, kuriuose įrengti aerodinaminiai įrenginiai, atitinkantys 2 ir 3 dalyse išdėstytus reikalavimus ir Direktyvą 2007/46/EB, gali viršyti I priedo 1.1 punkte nurodytą maksimalų ilgį, kad būtų galima tokius įrenginius tvirtinti transporto priemonių arba transporto priemonių junginių gale. Transporto priemonės arba transporto priemonių junginiai, kuriuose įrengti tokie įrenginiai, turi atitikti I priedo 1.5 punktą, o dėl maksimalaus ilgio viršijimo neturi padidėti tų transporto priemonių arba transporto priemonių junginių pakrovimo ilgis. 2. Prieš pateikiant 1 dalyje nurodytus aerodinaminius įrenginius, kurie yra didesni nei 500 mm ilgio, rinkai pagal Direktyvą 2007/46/EB patvirtinamas jų tipas. Ne vėliau kaip … (12) Komisija įvertina, ar būtina iš dalies keisti toje direktyvoje nustatytus aerodinaminių įrenginių tipo patvirtinimo reikalavimus, įskaitant jos įgyvendinimo priemones, atsižvelgiant į poreikį užtikrinti kelių eismo saugą ir įvairiarūšio vežimo operacijų saugą, visų pirma: a) tvirtą ir patvarų įrenginių pritvirtinimą taip, kad būtų sumažinta jų atsikabinimo rizika laikui bėgant, be kita ko, per įvairiarūšio vežimo operacijas; b) kitų kelių eismo dalyvių, ypač pažeidžiamų kelių eismo dalyvių, saugumą, inter alia, gabaritų ženklinimo matomumą, kai įrengti aerodinaminiai įrenginiai, patikslinant netiesioginio matomumo reikalavimus ir, susidūrimo su transporto priemone arba transporto priemonių junginiu iš galo atveju, nesudarant pavojaus apsauginio galo užkardui. Komisija prireikus pateikia pasiūlymą dėl teisėkūros procedūra priimamo akto, kuriuo iš dalies keičiama Direktyva 2007/46/EB. 3. Komisija priima įgyvendinimo aktus, kuriais nustato išsamius 1 dalyje nurodytų įrenginių naudojimo reikalavimus, apimančius visų pirma: a) aplinkybes, kuriomis vairuotojas turi tuos įrenginius sulankstyti, įtraukti arba nuimti; b) jų naudojimą miesto ir tarpmiestinėje kelių infrastruktūroje ir c) jų suderinamumą su įvairiarūšio vežimo operacijomis. Šie įgyvendinimo aktai priimami laikantis 10i straipsnio 2 dalyje nurodytos nagrinėjimo procedūros. 4. 1 dalis atitinkamai taikoma nuo būtinų 2 dalyje nurodytų priemonių pakeitimų perkėlimo ar taikymo dienos ir po 3 dalyje nurodytų įgyvendinimo aktų priėmimo dienos. 9a straipsnis 1. Siekiant padidinti energijos vartojimo efektyvumą, visų pirma per kabinų aerodinamines savybes, taip pat kelių eismo saugą, transporto priemonės arba transporto priemonių junginiai, atitinkantys 2 dalyje nustatytus reikalavimus ir Direktyvą 2007/46/EB, gali viršyti I priedo 1.1 punkte nurodytą maksimalų ilgį, jei dėl jų kabinos pagerėja aerodinaminės savybės ir energijos vartojimo efektyvumas, taip pat saugos savybės. Transporto priemonės arba transporto priemonių junginiai, kuriuose įrengtos šios kabinos, turi atitikti I priedo 1.5 punktą, o dėl bet kurio maksimalaus ilgio viršijimo neturi padidėti tų transporto priemonių apkrovos geba. 2. Prieš pateikiant 1 dalyje nurodytas transporto priemones rinkai, jos patvirtinamos pagal Direktyvą 2007/46/EB. Ne vėliau kaip … (13) Komisija įvertina poreikį parengti transporto priemonių, kuriose įrengtos tokios kabinos, techninius tipo patvirtinimo reikalavimus nustatytus toje direktyvoje, įskaitant jos įgyvendinimo aktus, atsižvelgiant į: a) geresnes aerodinamines transporto priemonių ar transporto priemonių junginių savybes; b) pažeidžiamus kelių eismo dalyvius ir jų matomumo vairuotojams padidinimą, visų pirma sumažinant vairuotojams nematomas zonas; c) žalos, padarytos kitiems kelių eismo dalyviams, ar jų sužalojimo susidūrimo atveju sumažinimą; d) vairuotojų saugą ir patogumą. Komisija prireikus pateikia pasiūlymą dėl teisėkūros procedūra priimamo akto, kuriuo iš dalies keičiama Direktyva 2007/46/EB. 3. 1 dalis atitinkamai taikoma po penkerių metų nuo būtinų 2 dalyje nurodytų priemonių pakeitimų perkėlimo ar taikymo dienos.“